La derrota de Grècia enfront de l'Imperi otomà el 1922 va provocar l'arribada a Grècia de refugiats grecs de l'Àsia Menor. Creta rebé molts refugiats, sobretot d'Esmirna. El tractat de Lausana de 1923 va permetre l'intercanvi de població entre Grècia i Turquia. El que quedava de població turca a l'illa, unes 30.000 persones, foren evacuades i les seues antigues terres les repartiren entre els grecocretencs: unes 10.000 hectàrees entre 17.000 grecs. Prop de 33.900 refugiats arribaren a Creta. Al 1928, els refugiats arribats d'Àsia Menor i Tràcia oriental sobrepassaren en alguns demos cretencs el 10% de la població: és el cas dels demos de La Canea, Retin i Pirgos, i a Càndia van superar-ne el 20%.